আমাদের কথা কেউ শুনবে কি? এর কোনো ফল হবে কি? এসব প্রশ্নের উত্তর জানা নেই। তারপরও একটা প্রশ্ন করতে ইচ্ছা করে। সব সময় শুনি আমরা যারা সাধারণ তারাই সব ক্ষমতার উত্স, আমাদের সেবা করতে সরকার আর বিরোধী দলও আমাদের জন্যই রাস্তায় নামে- এই কথাগুলো কি সত্যি? তবে কেনো আমাদের মতো সাধারণ মানুষের জীবনে হঠাত্ করে বাজ পড়ে। বাজ পড়া ছাড়া আর কি বলতে পারি এই  ঘটনাকে! আমি আমার স্বামী আর দুই সন্তান নিয়ে কোনা পাড়ায় থাকি। আমার ছোটো ভাই মালিবাগ-মৌঁচাক মোড়ের কাছে নানা জিনিস ফেরী করে আর থাকে আমার কাছে। বাবা আমাদের ছেড়ে গেছেন অনেক দিন। আমার স্বামী রাজমিস্ত্রীর কাজ করে। হঠাত্ গত ২ জুন রাত সাড়ে নয়টার দিকে একজন এসে বললো আমার ভাইকে পুলিশে ধরে নিয়ে গেছে। কি কারণে, কি অপরাধে তাকে ধরা হয়েছে তার কিছুই জানতে পারলাম না। স্বামী আমার উপর রাগ করেছে, পুলিশের কাছে গেলে কোনো লাভ হবে না। কোর্টে নিয়ে যাবে- এই সব কথাই বলছে আমার স্বামী। এই খবর শুনে আমার মায়ের কি পরিস্থিতি হবে তা ভেবে অথৈ  সমুদ্রে পড়লাম। পরিবারের চারজন থানার উদ্দেশ্যে রওনা হলাম। থানায় পৌছে দেখলাম থানা ভর্তি মানুষ। এই সব মানুষের পরিস্থিতি আর আমার পরিস্থিতি একই। কেউ জানে না কি অপরাধে তাদের ভাই-সন্তান কিংবা বন্ধুকে থানায় আটক করা হয়েছে! অবশেষে জানা গেলো সামনে হরতাল। তাই সন্দেহভাজন হিসেবে তাদেরকে আটক করা হয়েছে। জিজ্ঞাসাবাদ করবে, তারপর পুলিশ যদি মনে করে তাহলে ছেড়ে দেবে। আর আমার ভাইকে পুলিশ ছাড়লো রাত ১টায়। হরতাল হলে আমার স্বামীর কাজ বন্ধ থাকে আর ভাইয়েরও কোনো কাজ থাকে না। আবার পুলিশও আমাদের মতো সাধারণ মানুষকে বিনা কারণে হরতালের সময় ধরে  নিয়ে যায়। আমাদের কথাতো তাহলে কেউ চিন্তাই করে না। হরতাল কাদের জন্য? সরকারি দল কাদের জন্য কাজ করে আর বিরোধী দলই বা কাদের জন্য কাজ করে?